Waratahs verneder Reds in Sydney | Netwerk24
Waratahs verneder Reds in Sydney
Deur Wim Pretorius 08 Augustus 2020 13:34
Jake Gordon seil oor die doellyn vir een van sy drie drieë teen die Reds. Foto: Getty Images
Die Reds was laas só sleg in die eerste helfte toe die Bulle hulle met 92-3 geslag het in die laaste ronde van 2007 se Superrugby-reeks.
Die Pretorianers het destyds self teen rustyd vyf keer agter die doellyn gedraai om met 38-3 voor te loop.
Die enigste verskille in Saterdag se kragmeting was die teenstander en die feit dat die Reds ná die omdraaislag 'n rapsie beter vertoon het terwyl die Waratahs die voet van die versneller afgehaal het.
Nietemin was die Reds so pateties dat selfs Warren Gatland se segelose Chiefs-span in Nieu-Seeland se Aotearoa-reeks nie eens sou wakker lê as die twee spanne mekaar moes pak nie.
Jake Gordon, die Waratahs se skrumskakel, was presies die tipe pes vir die Reds soos wat van 'n goeie 9 verwag word.
Hy het sy driekuns binne net 26 minute voltooi en in daardie stadium was die skrif lankal aan die muur vir die Reds.
Vir sy eerste drie was Gordon se ondersteunende spel perfek.
Vir sy tweede was hy eenvoudig heeltemal te op en wakker vir sy teenstanders met 'n vinnige tikskoppie wat die Reds onkant betrap het en hom in staat gestel het om verspot maklik oor te duik.
Om sy driekuns te voltooi het hy die bal vanaf 'n swak lynstaan deur die Waratahs gegryp, waarna die verdediging voor hom pad gegee het en hy 60 m genael het om oor die doellyn te seil.
Drieë deur Jack Maddocks, Alex Newsome en Tom Horton het verder die skade aangerig.
Die plaasvervanger Jack Hardy en die losskakel James O'Connor het in die tweede helfte vir die Reds gedruk, maar dit was hopeloos te min.
Hy was dalk nie onder die puntemakers nie, maar die 22-jarige James Ramm het die Reds hoofbrekens gegee.
Dié regtervleuel van die Waratahs was oral en het 'n hand in verskeie van sy span se drieë gehad.
Waratahs 45 (38): Drieë: Jake Gordon (3), Jack Maddocks, Alex Newsome, Tom Horton. Doelskoppe: Will Harrison (5), Tom Horton. Strafdoel: Harrison.